Fælles holdning (EF) nr. 13/2001

fastlagt af Rådet den 26. februar 2001

med henblik på vedtagelse af Europa-Parlamentets og Rådets forordning (EF) nr. .../2001 af ... om ændring af Rådets forordning (EØF) nr. 2158/92 om beskyttelse af skovene i Fællesskabet mod brande

(2001/C 97/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 175, stk. 1,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter høring af Regionsudvalget,

efter proceduren i traktatens artikel 251(3), og

ud fra følgende betragtninger:

(1) Landbefolkningerne, især skovbrugerne og husdyrbrugerne, der er de vigtigste forvaltere af de europæiske skovressourcer, og navnlig deres faglige organisationer, spiller en vigtig rolle i fastlæggelsen af regionale planer for bekæmpelse af brande, for forebyggende skovbrug og for hurtig indgriben, og det er derfor vigtigt at skabe betingelser, som muliggør disse gruppers effektive deltagelse i beskyttelsen af de europæiske skove mod denne livshæmmende faktor.

(2) Anvendelsesperioden for forordning (EØF) nr. 2158/92(4) udløb den 31. december 1996. Nævnte forordning er ændret ved Rådets forordning (EF) nr. 308/97(5). De Europæiske Fællesskabers Domstol annullerede i sin dom af 25. februar 1999 i de forenede sager C-164/97 og C-165/97(6) forordning (EF) nr. 308/97, men lod dens virkninger forblive i kraft indtil vedtagelsen af en ny forordning, som træder i stedet for den annullerede forordning. For at garantere retssikkerheden bør gyldigheden af foranstaltninger, der er truffet i medfør af den annullerede forordning, sikres.

(3) Skovene spiller en væsentlig rolle for bevarelsen af den grundlæggende økologiske ligevægt, navnlig ved dens indflydelse på jordbund, vand, klima, fauna og flora. Denne økologiske ligevægt er nødvendig for et bæredygtigt landbrug og forvaltningen af landdistrikterne.

(4) Skovene i Middelhavsområdet er vigtige for økosystemerne i Fællesskabets sydlige medlemsstater, især i de områder, der er truet af ørkendannelse.

(5) Bevarelsen af skovene er vigtig af økonomiske, økologiske og sociale årsager og bidrager bl.a. til at opretholde de sociale forhold for personer, der arbejder i landbruget og i landdistrikterne.

(6) Fællesskabet og dets medlemsstater tillægger beskyttelsen af skovene særlig betydning og har i denne forbindelse indgået internationale forpligtelser om en bæredygtig udvikling af skovene og beskyttelse af skovområderne bl.a. på De Forenede Nationers Verdenskonference om Miljø og Udvikling i Rio de Janeiro i 1992 og på tre tværeuropæiske ministerkonferencer om beskyttelse af skovene i Europa, som blev afholdt henholdsvis i Strasbourg i 1990, i Helsingfors i 1993 og i Lissabon i 1998. Aktionen i forordning (EØF) nr. 2158/92 bidrager til at opfylde disse forpligtelser.

(7) I henhold til forordning (EØF) nr. 2158/92 er 60 mio. ha skov eller henved halvdelen af Fællesskabets skovareal klassificeret som brandrisikozoner.

(8) Brande udgør fortsat en faktor, der begrænser en bæredygtig udvikling af skovene i risikozonerne.

(9) Som følge heraf vil beskyttelse af skovene mod brande bidrage direkte til at nå målene i traktatens artikel 33, stk. 1, litra b).

(10) Fællesskabets informationssystem for skovbrande, der blev oprettet i henhold til artikel 5 i forordning (EØF) nr. 2158/92, har gjort det muligt at etablere et fællesskabssamarbejde inden for skovbrande. Udbygningen af dette system vil give Fællesskabet et effektivt værktøj til en bedre evaluering af aktionerne til beskyttelse af skovene mod brande og en bedre analyse af brandårsagerne.

(11) Aktionen til beskyttelse af skovene mod brande som omhandlet i forordning (EØF) nr. 2158/92 bør derfor fortsættes bl.a. for at styrke sammenhængen i de skovbrugsforanstaltninger, der finansieres i risikozonerne, skærpe bekæmpelsen af brandårsager samt forbedre forebyggelsen og overvågningen, og den bør forlænges med fem år, således at den kommer til at løbe i ti år fra den 1. januar 1992.

(12) De nødvendige foranstaltninger til gennemførelse af forordning (EØF) nr. 2158/92 bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(7).

(13) I denne forordning fastlægges der for aktionens samlede varighed en finansieringsramme, der udgør det primære referencegrundlag for budgetmyndigheden inden for rammerne af den årlige budgetbehandling, som omhandlet i punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren(8).

(14) Forordning (EØF) nr. 2158/92 bør ændres i overensstemmelse hermed -

UDSTEDT FØLGENDE FORORDNING:

Artikel 1

Forordning (EØF) nr. 2158/92 ændres således:

1) Artikel 9 og 10 affattes således:

"Artikel 9

1. Kommissionen bistås af Den Stående Skovbrugskomité (i det følgende benævnt 'komitéen').

2. Når der henvises til dette stykke, anvendes artikel 5 og 7 i afgørelse 1999/468/EF, jf. dens artikel 8.

Fristen i artikel 5, stk. 6, i afgørelse 1999/468/EF fastsættes til tre måneder.

3. Udvalget vedtager selv sin forretningsorden.

Artikel 10

1. Aktionen skal løbe i ti år fra den 1. januar 1992.

2. Finansieringsrammen for gennemførelsen af aktionen er for perioden 1997-2001 fastsat til 49,4 mio. EUR.

De årlige bevillinger godkendes af budgetmyndigheden inden for rammerne af de finansielle overslag.

3. Inden udløbet af den i stk. 1 nævnte periode forelægger Kommissionen Europa-Parlamentet og Rådet en beretning om denne forordnings anvendelse samt et forslag til revision, der navnlig skal indeholde oplysninger om økologiske, økonomiske og sociale aspekter (kvalitativ evaluering) og resultaterne af en costbenefitanalyse (kvantitativ evaluering)."

2) Udtrykket "fremgangsmåden i artikel 9" i artikel 2, stk. 5, i artikel 4, stk. 4, og i artikel 5, stk. 3, ændres til "proceduren i artikel 9, stk. 2".

Artikel 2

Enhver henvisning til en foranstaltning, der er truffet i medfør af forordning (EF) nr. 308/97, skal betragtes som en henvisning til en foranstaltning, der er truffet i medfør af nærværende forordning fra datoen for denne forordnings ikrafttræden.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i ...

På Europa-Parlamentets vegne

...

Formand

På Rådets vegne

...

Formand

(1) EFT C 307 E af 26.10.1999, s. 33.

(2) EFT C 51 af 23.3.2000, s. 24.

(3) Europa-Parlamentets udtalelse af 6.7.2000 (endnu ikke offentliggjort i EFT), Rådets fælles holdning af 26.2.2001 og Europa-Parlamentets afgørelse af ... (endnu ikke offentliggjort i EFT).

(4) EFT L 217 af 31.7.1992, s. 3.

(5) EFT L 51 af 21.2.1997, s. 11.

(6) Sml. 1999 I, s. 1139.

(7) EFT L 184 af 17.7.1999, s. 23.

(8) EFT C 172 af 18.6.1999, s. 1.

RÅDETS BEGRUNDELSE

I. INDLEDNING

1. Retsgrundlaget for Rådets forordning (EF) nr. 307/97 af 17. februar 1997 om ændring af forordning (EØF) nr. 3528/86 om beskyttelse af skovene i Fællesskabet mod luftforurening(1) og forordning (EF) nr. 308/97 om ændring af forordning (EØF) nr. 2158/92 om beskyttelse af skovene i Fællesskabet mod brande(2) er traktatens artikel 43.

2. Europa-Parlamentet anlagde sag herom ved Domstolen den 30. april 1997. Den 25. februar 1999 afsagde Domstolen dom i de forenede sager C-164/97 og C-165/97. Dommen annullerer de to forordninger, fordi Rådet skulle have valgt traktatens artikel 130 S (nu traktatens artikel 175) som eneste retsgrundlag.

Domstolen har imidlertid fastslået, at virkningerne af de annullerede forordninger skal forblive i kraft, indtil Rådet inden for en rimelig frist har udstedt nye forordninger om det samme emne.

Kommissionen forelagde i juli 1999 to nye forslag, der har til formål at erstatte de to annullerede forordninger med forordninger om samme emne, men med traktatens artikel 175 som retsgrundlag, hvilket indebærer, at proceduren med fælles beslutningstagning finder anvendelse. Finansieringsrammen er blevet afpasset efter de beløb, der reelt er bevilget i budgettet for programmernes første fire år, og de beløb, der er afsat i FBF 2001.

Det Økonomiske og Sociale Udvalg afgav udtalelse om ovennævnte forslag den 8. december 1999, og Europa-Parlamentet afgav udtalelse den 6. juli 2000. Kommissionen forelagde to ændrede forslag den 20. december 2000 for at tage hensyn til Europa-Parlamentets udtalelse.

3. Rådet vedtog på samlingen den 26. februar 2001 sin fælles holdning vedrørende Kommissionens forslag med traktatens artikel 175, stk. 1, som retsgrundlag og i overensstemmelse med proceduren i traktatens artikel 251.

II. FORMÅL

4. Formålet med forordningen om beskyttelse mod luftforurening er at videreføre den intensive overvågning med henblik på at bevare den grundlæggende økologiske ligevægt samt bevare skovene, og formålet med forordningen om beskyttelse mod brande er at styrke sammenhængen i skovbrugsforanstaltningerne, skærpe bekæmpelsen af brandårsager samt forbedre forebyggelsen og overvågningen. Aktionen kommer til at løbe 15 år fra den 1. januar 1987, da den er forlænget med fem år.

III. FÆLLES HOLDNING

5. Under hensyn til ovennævnte mål har Rådet godkendt Kommissionens forslag for så vidt angår substansen, idet det har indføjet en række ændringer, der begrundes nedenfor. Hovedparten af ændringerne bygger på ændringsforslag fra Europa-Parlamentet, især betragtningerne vedrørende skovenes rolle i økosystemerne i almindelighed og skovenes rolle i Middelhavsområdet som værn mod ørkendannelse samt følgerne af beskadigelse af skovene og opfyldelse af målsætningerne i traktatens artikel 33, stk. 1, litra b), og den tværeuropæiske ministerkonference i Lissabon. Hvad angår de disponible budgetmidler går Rådet ind for, at den disponible bevilling bliver beløbet i budgettet for 2001, der vedtages i fællesskab med Europa-Parlamentet. Artiklerne vedrørende komitologi er blevet indsat af Rådet for at tage hensyn til den nye komitologiafgørelse 1999/468/EF, uden at substansen dermed ændres. Det har været nødvendigt at tilføje en artikel og en betragtning vedrørende virkningerne af de annullerede forordninger af hensyn til retssikkerheden.

A. Forordningen om beskyttelse af skovene i Fællesskabet mod luftforurening

Første henvisning(3)

6. Retsgrundlaget præciseres ved tilføjelse af "stk. 1" efter artikel 175.

Betragtning 1

7. For at det klart skal fremgå, at denne forordning træder i stedet for forordning (EF) nr. 307/97, som havde til formål at forlænge den i forordning (EØF) nr. 3528/86 omhandlede aktion, har Rådet tilføjet, at Domstolen ved dom af februar 1999 annullerede Rådets forordning (EF) nr. 307/97 og (EF) nr. 308/97. For at sikre, at virkningen af de foranstaltninger, der er truffet på grundlag af de annullerede forordninger, forbliver i kraft efter de nye forordningers ikrafttræden, har Rådet tilføjet et punktum herom.

Betragtning 3

8. Rådet har foretaget en mindre tilpasning af Europa-Parlamentets forslag til betragtning for at tage hensyn til alle slags skove i Fællesskabet.

Betragtning 5

9. Europa-Parlamentet foretog en ændring af betragtning 6 i forordningen om ændring af forordning (EØF) nr. 2158/92 for at tilføje den tværeuropæiske ministerkonference i Lissabon. Rådet har foretaget samme ændring af forordningen om ændring af forordning (EØF) nr. 3528/86, så forordning (EØF) nr. 2158/92 og forordning (EØF) nr. 3528/86 kommer til at stemme overens.

Betragtning 8 og 9

10. Disse to betragtninger er blevet tilføjet på baggrund af Parlamentets udtalelse for at understrege, at beskyttelse af skovene er vigtig navnlig for det bæredygtige landbrug, forvaltningen af landdistrikterne og sikringen af en rimelig levestandard for landbrugsbefolkningen.

Betragtning 11

11. Denne betragtning er indsat for at tage hensyn til de gældende komitologiregler.

Artikel 1, stk. 1 (artikel 7 og 8 i forordning (EØF) nr. 3528/86)

12. Disse to artikler henviser til de seneste komitologibestemmelser uden at anfægte substansen i grundforordningen, hvilket vil sige, at komitéen fungerer både som rådgivende udvalg og som forskriftskomité. Europa-Parlamentet holdes desuden regelmæssigt underrettet af Kommissionen om udvalgenes arbejde, hvad enten der er tale om et rådgivende udvalg eller en forskriftskomité.

Artikel 1, stk. 2 (artikel 11, stk. 2, i forordning (EØF) nr. 3528/86)

13. Rådet har i sin fælles holdning opført et beløb for 2001, som svarer til de bevillinger i budgettet, som Parlamentet og Rådet er blevet enige om.

Artikel 1, stk. 2 (artikel 11, stk. 3, i forordning (EØF) nr. 3528/86)

14. Rådet har overtaget Parlamentets forslag for så vidt angår Kommissionens pligt til at forelægge ikke blot Rådet, men også Parlamentet en beretning om forordningens anvendelse, samt forlægge de to institutioner et forslag til revision.

Artikel 1, stk. 3 og 4

15. Som følge af den ændrede nummerering af artiklerne vedrørende komitologi har det været nødvendigt at ændre henvisningerne til disse artikler.

Artikel 2

16. Domstolen fastslog i sin dom af 25. februar 1999, at virkningerne af de to annullerede forordninger skal forblive i kraft, indtil Rådet har udstedt nye forordninger om det samme emne. Af hensyn til retssikkerheden har Rådet indsat en artikel vedrørende virkningerne af de foranstaltninger, der er truffet på grundlag af de annullerede forordninger.

Artikel 3

17. Artikel 3 overtager artikel 2 i Kommissionens forslag.

B. Forordningen om beskyttelse af skovene i Fællesskabet mod brande

Første henvisning

18. Jf. begrundelsen vedrørende første henvisning i forordningen om luftforurening.

Betragtning 2 og 12

19. Disse ændringer er identiske med ændringerne vedrørende betragtning hhv. 1 og 11 i forordningen om luftforurening.

Betragtning 4

20. Rådet har overtaget denne betragtning som foreslået af Europa-Parlamentet for at understrege, at det er vigtigt at beskytte skovene i Middelhavsområdet mod brande.

Betragtning 6

21. Der er foretaget en mindre ændring af betragtning 6 for at tilføje den tværeuropæiske ministerkonference i Lissabon og præcisere, at der er tale om tre konferencer.

Betragtning 9

22. Rådet har fulgt Parlamentets forslag og tilføjet, at beskyttelse af skovene vil bidrage til at nå målene i traktatens artikel 33, stk. 1, litra b).

Artikel 1, stk. 1 (artikel 9 i forordning (EØF) nr. 2158/92)

23. Denne artikel ajourføres i overensstemmelse med den nye komitologiafgørelse. Denne forordning ændrer ikke substansen i grundforordningen. Det er derfor ikke nødvendigt at ændre karakteren af den bestående komité. Parlamentet holdes regelmæssigt underrettet, hvad enten der er tale om en forskriftskomité eller et rådgivende udvalg.

Artikel 1, stk. 1 (artikel 10, stk. 2, i forordning (EØF) nr. 2158/92)

24. Jf. begrundelsen vedrørende artikel 1, stk. 2 (budget), i forordningen om luftforurening.

Artikel 1, stk. 1 (artikel 10, stk. 3, i forordning (EØF) nr. 2158/92)

25. Rådet har overtaget denne ændring som foreslået af Parlamentet, som fastsætter, at Kommissionen skal forelægge de to institutioner en beretning om forordningens anvendelse samt et forslag til revision. Dette stykke er efter Parlamentets ændringer identisk med artikel 11, stk. 3, i forordning (EØF) nr. 3528/86.

Artikel 1, stk. 2

26. Jf. begrundelsen vedrørende artikel 1, stk. 3 og 4, i forordningen om luftforurening.

Artikel 2

27. Jf. begrundelsen vedrørende artikel 2 i forordningen om luftforurening.

Artikel 3

28. Artikel 3 overtager artikel 2 i Kommissionens forslag.

IV. GENEREL KONKLUSION

29. Rådet mener, at dets fælles holdning, der i vid udstrækning tager hensyn til Parlamentets udtalelse og indeholder de ændringer, der er gjort rede for ovenfor, opfylder målene i Kommissionens forslag bedst muligt.

(1) EFT L 51 af 21.2.1997, s. 9.

(2) EFT L 51 af 21.7.1997, s. 11.

(3) Nummereringen af betragtninger og artikler henviser til fælles holdning (EF) nr. 12/2001 og (EF) nr. 13/2001.